**Til foresatte av elever på 9. trinn til høsten**

Ditt barn skal starte på 9. trinn til høsten. Da vil skolen innføre undervisningsopplegget ROBUST som er utviklet ved Universitetet i Stavanger. Formålet med ROBUST er å øke trivsel og motivasjon blant elever i ungdomsskolen, slik at de blir mer robuste i møte med utfordringer på skolen og i livet ellers. Målet er å styrke elevenes sosiale og emosjonelle kompetanse.

ROBUST skal evalueres i et eget forskningsprosjekt. Vi kontakter deg nå for å be om samtykke til at ditt barn deltar i forskningsprosjektet. Ditt samtykke er viktig for å få et solid datagrunnlag for evalueringene av ROBUST.

**Hva innebærer deltagelse?**

Deltagelse innebærer at vi innhenter følgende data om hvert barn: Elevenes svar på tre spørreundersøkelser om trivsel og motivasjon, informasjon om kjønn og fødselsmåned, antall søsken, resultater fra Nasjonale prøver på 5., 8. og 9. trinn, terminkarakterer, fravær, og avgangskarakterer fra ungdomsskolen. Vi vil også hente inn noen kjennetegn ved foreldre (sivilstatus, utdanningsnivå, inntekt og fødeland).

**Det er frivillig å samtykke til deltagelse**

Hvis du velger å samtykke, kan du ombestemme deg og trekke samtykket tilbake når som helst uten å oppgi noen grunn. Så lenge ditt barn kan identifiseres i datamaterialet vil alle opplysninger om ham/henne da bli slettet. Det vil ikke ha noen negative konsekvenser dersom du trekker samtykket tilbake.

**Personvern**

Data vil kun benyttes til forskningsformål. All informasjon som gjør det mulig å kjenne igjen ditt barn i datasettet vil bli erstattet med koder. Kodelistene vil bli slettet i 2023, data er da helt anonymisert.

Så lenge ditt barn kan identifiseres i datamaterialet har du rett til å få innsyn i hvilken informasjon som er lagret om ham/henne, å få rettet og slettet data, samt å få utlevert en kopi av opplysningene. Du har også rett til å sende klage til personvernombudet eller Datatilsynet om behandling av personopplysningene.

Personvernombudet ved NSD, som vurderer om forskningsprosjekter følger regelverket for personvern, har godkjent forskningsprosjektet.

**Samtykke til deltagelse**

Jeg har mottatt og forstått informasjonen om forskningsprosjektet.

Jeg samtykker til at mitt barn deltar i forskningsprosjektet: JA / NEI

Hvis du har spørsmål om prosjektet, kontakt forskningskoordinator Hilde Ness Sandvold [hilde.sandvold@uis.no](mailto:hilde.sandvold@uis.no) eller UiS sitt personvernombud Rolf Jegervatn [rolf.jegervatn@uis.no](mailto:rolf.jegervatn@uis.no)

Her finner du mer informasjon om prosjektet: [www.uis.no/robust](http://www.uis.no/robust)